孔子自衛返魯，修明文獻，本願述而不作。然西狩獲麟，端門授命，天降赤書，命曰：「趍作法，孔聖沒，周姬亡，彗東出，秦政起，胡破術，書記散，孔不絕。」孔子感意，知己將歿而學恐無傳，乃發諸記注，得百三十國之寶書。乃據魯史，立新經，筆則筆，削則削，文成數萬，其旨數千，為後世製法，曰《春秋》。而授之以子夏，子夏授《春秋》予齊人公羊子名高，公羊子乃約聖賢意，為《春秋》作「傳」，以明大義微言，製作之法，遂成《春秋公羊傳》。